Beroepe | Bileam se Donkie
Tag Archives: Beroepe
Posted on Junie 26, 2014 by The Rider
As jy nooit bang was vir mislukking nie?
As jy nooit die ervaring gehad het dat jy gesig eerste in die modder val nie?
As al jou foute langs die pad leerervarings was om dit volgende keer beter te kan doen?
Dis die tipe vrae wat hierdie middeljarige Donkie besig hou op die oomblik.
Die kerk se finansiële posisie laat mens soms in die nag wakker word, en wonder: wat anders kan ek doen om vir my gesin te sorg? Wat moet ek maak as ek die dag my werk verloor, en vir niks anders opgelei is nie?
Ek het 8 jaar se universiteitsopleiding om vir 1 "firma" te werk. Daardie "Firma" het skynbaar steeds te veel personeel en te min vakatures.
Ek kyk op die oomblik na 'n advertensie in Die Kerkbode. 'n Groot gemeente in die stad is op soek na iemand om daardie stukkie bediening te kom doen waarin ek 'n Meestersgraad het. Hulle spesialiseer duidelik daar in elkeen se gawerigtings. Die gemeente lyk regtig indrukwekkend op hulle webwerf! Daar is lewe, daar is groei, hulle maak 'n verskil!
Ek kyk na die advertensie. Ek hoor 'n roepstem. Maar ek is bang. Ek is nou 20 jaar op die platteland. Hier spesialiseer ons nie- hier doen ons sommer alles self. Omdat ons so by alles betrokke is, is 'n mens later regtig "Jack of all trades, Master of none…"
Ek probeer myself indink hoe dit moet wees om in my belangstellingsveld te kan spesialiseer. Daar is 'n reuse honger in my om dit te doen. Maar iets hou my terug. Sê nou maar net… sê nou maar ek het nie genoeg om hulle te bied nie. Sê dit nou maar: sê nou ek is nie goed genoeg vir die grênd stadsmense nie? Sê nou maar ek pas nie in nie?
Ek wens ek het geweet hoe om daardie tipes gedagtes te kon nek omdraai. Ek wens ek kon met groter selfvertroue enige iets aanpak, en sonder twyfel klaarmaak daarmee.
Die afgelope paar maande was weer 'n steil leerkurwe in my lewe. My gesondheid het my die eerste keer begin dwing om radikaal anders te begin dink aan eet, en nou oefen ook. Ek word geforseer om gesonder te leef. Ek gaan dit gebruik as springplank om so fiks as moontlik ook te word, as ek net hierdie lastige kopverkoue oorwin kry.
Al die vrae in my gemoed oor my huidige posisie laat my wonder: Hoe kan ek in elk geval beter doen waar ek nou is- wat kan ek anders, meer effektief doen om 'n groter bydrae te lewer tot my huidige beroep. Ek het 'n al groter wordende behoefte om te ervaar wat ek doen, maak 'n verskil. Ek wil so graag beter doen…
En soos een van my blog vriendinne aanstuur: Miskien wil ek ook weer vir 'n slag 'n sexy ass hê!
Posted in Die Donkie het wel probeer dink!, Die Kerk, Dominee se werk	Tagged Afrikaans, Beroepe, Dominee se werk, NG Kerk, Platteland
Die ambivalente dichotomie van teleurstelling…
Posted on Junie 13, 2013 by The Rider
Hierdie ene moet ek maar in Afrikaans skryf, en heel waarskynlik uitvee ook voor ek waag om die Publish knoppie te druk…
Ek het by een van die lewe se groot kruispaaie uitgekom. Vanoggend was Die Telefoonoproep wat alles kon verander… En toe hou die pad net reguit aan, sonder enige verandering.
Ek weet eerlikwaar nie hoe om daaroor te voel, of wat om daarmee te maak op die oomblik nie.
Aan die een kant:
Ek is in 'n gemeente waarvoor ek baie lief is. Ek het vandat Die Spanning op die toneel verskyn het, dikwels na die mense voor my gekyk, in die erediens, in die bybelstudie, in die gemeente ete, en geweet dat ek baie lief vir hierdie mense en gemeenskap is.
Die gemeente waarin ek is, kyk baie goed na my- ek woon in 'n fantastiese huis, met die lekkerste braaiplek wat ek ooit kon verwag…
My kinders is op 'n baie sensitiewe stadium, een in Graad 11, en een in Graad 6, albei het dalk die potensiaal om volgende jaar leiers van hulle skole te wees. My dogter maak einde volgende jaar klaar met haar studies.
Dit sou bitter moeilik wees om veral my Graad 11 seun in hierdie jaar na 'n totaal nuwe provinsie te skuif.
Ek kon nie nou enige finansieële "knocks" vat met universiteitskostes van my dogter nie.
Ek is baie lief vir die Bosveld
Ek geniet dit baie om by die Hoërskool betrokke te wees
Daar loop nog 'n paar rooibokke rond wat ek moet gaan adresseer, en dalk eendag 'n koedoe ook…
My lewe op die oomblik is baie gemaklik, en baie terreine daarvan is lekker uitgesorteer…
Ek het in 2006 saam met 'n baie goeie vriend die erediens van die gemeente in XXX in die Kaap bygewoon. Ek het regtig net ervaar hoe daar 'n roepstem van hierdie plek af uitgaan, wat ek nog nie voorheen by ander gemeentes beleef het nie.
Ek het geweet ek moes aansoek doen vir hulle huidige beroep in die Kerkbode, anders sou ek ongehoorsaam wees.
Toe ek my motorfiets in die Kaap gaan haal het, was ek verras toe ek vir 'n onderhoud genooi word, en "toevallig" in die Kaap was daardie tyd, ek het eerlikwaar gedink hulle het al lankal 'n beroep op iemand anders uitgebring.
Ek was nog meer verbaas toe hulle my en my vrou nooi om by hulle te gaan preek as deel van die korter lys van 4 kandidate…
Vandat ek gehoor het ek is op die kortlys op 'n plek wat ek 'n vreemde dog aangename gevoel oor het, was daar groot spanning in my- om al die redes hier bo onder die "eenkant" lysie en nog meer- ek voel veilig in my huidige omstandighede… Ek was heeltemal gereed om vir die Here Ja te sê as daar 'n beroep na die vreemde en verre Kaap sou wees. Maar ek kon ook nie sien hoe ek dit sou bekostig om daar te wees nie, dit sou 'n geloofstap van epiese proporsies van my kant af verwag… maar ek was vreemd opgewonde oor die potensiële uitdaging.
Ek is so bang my huidige gemeente interpreteer wat gebeur weer soos 'n vorige kollega dit gedoen het: dat hulle die indruk sou hê dat ek nie meer HIER wil wees nie, nie meer vir HULLE omgee nie, want dit sou glad nie waar wees nie…
Aan die Ander kant:
Ek is al 19 jaar waar ek nou is. Ek het in ons Ring al 'n paar voorbeelde gesien van leraars wat te lank op een plek gebly het, en later hulle dryfkrag verloor het/ uitgewerk is deur gemeentes…
Ek is so bang dat ek in 'n groef beland, en niks nuuts meer het om my gemeente te bied nie.
Ek is so bang dat ek verstok raak, en nie meer oop is vir verandering en om nuut te dink nie…
Daar is sekere probleme waarvoor ek nie die oplossing in ons gemeente is/ het nie… soos die Sending- ek maak dit nie daar nie, en ek weet dit…
Daar is 'n groot klomp mense wat baie naby aan my was, wat uit die gemeente oor die jare bedank het. Dit bly meer word. En elke keer maak dit ongelooflik seer. My beeld van 'n gemeente is dat dit 'n huisgesin is, en daarom maak gesinslede se bedanking elke keer nuwe skade… daardie las word al hoe swaarder en ek weet nie hoe om dit te hanteer nie. Ek sou so graag nuut, vars en skoon wou begin…
In 19 jaar stel enige iemand mense teleur, ek het ook. Daardie mense gaan so jammer wees om te hoor ek bly…
Ek was so lus om alles in my lewe te heroorweeg soos wat ek die ou lewe sou oppak, om nuut te gaan begin elders…
Daarom: die Vrae van vandag:
Hoe het ek die Here se stem so verkeerd geïnterpreteer oor die plek?
Wat wil die Here graag hê moet ek nog vir Hom bereik waar ek is?
Ek weet ek moenie, maar ek wonder tog: wat is fout met my dat sommige van my klasmaats al by hulle 4e gemeentes trek, en ek is nog steeds in die gemeenskap waar ek begin het in die bediening?
Ek weet ek moet in elk geval iets leer uit hierdie proses uit. Ek wil in elk geval 'n klomp dinge in my lewe heroorweeg en nuut oor dink: Beginnende by my gesondheid en fiksheid, die beplanning van my werk, die beplanning van huidige bedieninge waarvoor ek verantwoordelik is. Iets moet verander, dit lyk of dit EK is.
Ek IS baie lief vir my huidige gemeente. Ek is steeds geroepe om HIER te wees, en 'n verskil te maak. Dit sal my herverbintenis wees, om my alles te gee om 'n verskil HIER te maak.
Ek sou so graag meer effektief wou raak in die uitleef van my gawes.
Ek sou so graag wou ervaar dat ek 'n verskil in mense se lewens maak.
Ek kort dringend 'n nuwe uitdaging in die lewe…
Ek gaan dit tog waag om die publish knoppie te druk, dalk meer net vir myself om êrens 'n rekord van vandag se worsteling te hê, en iets te probeer leer uit wat gebeur… So askies dat hierdie ene in die kuberruim rondlê, die Donkie is net lekker verward en moet dit uit die sisteem uitskryf…
As enige pêrels van wysheid in jou gedagtes opskiet as jy hierdie deurmekaar gebrabbel gelees het, deel dit maar met my…